1741. a. arhivaariks saanud Matthias Adolf Enquist korrastas ja registreeris eratoimikud ja muud materjalid kuude ja aastate kaupa konvoluutidesse. 1. seeria hõlmas ajavahemikku 15. sajandist - 1618. aastani, 2. seeria algas 1619. aastaga. Töö tulemusena valmis alfabeetiline register (4 folianti, 1103 lk.) Järgnevalt alustati üldistele provintsiasju puudutavatele kuninglikele kirjadele, reskriptidele ja kolleegiumide otsustele (50 köidet) Verbal- und Real - Register loomist, esialgu aastate 1680-1693 kohta. 1754. aastaks registreeriti kuninglikud resolutsioonid ja kirjad. Üksikute köidete kohta valmistati täiuslikumad väljavõtete raamatud. Väljavõtted aastate 1634-1708 kohta (2 köidet, 853 lehte) asuvad praegu Läti Riiklikus Ajalooarhiivis (LRAA, f. 7349, n. 2, s. 29-30).